শ্বেতা ত্রিপাঠি (জন্ম ৭ জুলাই ১৯৮৫) হলেন একজন ভারতীয় অভিনেত্রী। তিনি ডিজনির চ্যানেলের ক্যায়া মাস্ত হ্যায় লাইফ ধারাবাহিকে জিনিয়া খান চরিত্রে অভিনয় করে খ্যাতি অর্জন করেন। এছাড়া তিনি টাটা স্কাই ডাউনলোড ও ম্যাকডোনাল্ড এবং সম্প্রতি টাটা চায়ের বিজ্ঞাপন চিত্রে মডেলিং করেছেন। তার অভিনীত উল্লেখযোগ্য চলচ্চিত্র হল মসান (২০১৫) ও হারামখোর (২০১৭)। মসান চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে জি সিনে পুরস্কার অর্জন করেন।  প্রারম্ভিক জীবন শ্বেতা ত্রিপাঠি ১৯৮৫ সালের ৬ই জুলাই নতুন দিল্লিতে জন্মগ্রহণ করেন। তার পিতা একজন আইএএস কর্মকর্তা এবং তার মাতা একজন অবসরপ্রাপ্ত শিক্ষিকা। তার শৈশব কাটে আন্দামান ও নিকোবর দ্বীপপুঞ্জে এবং পরে তারা সপরিবারে মুম্বই চলে আসেন। তিনি নতুন দিল্লির ডিপিএস আরকে পুরমে প্রাথমিক শিক্ষা সমাপ্ত করেন। তিনি ২০১৮ সালের ২৯শে জুন অভিনেতা ও র‍্যাপার চৈতন্য শর্মাকে বিয়ে করেন।  কর্মজীবন ত্রিপাঠি ডিজনি চ্যানেলের কিশোর সিটকম ক্যায়া মস্ত হ্যায় লাইফ-এ বালকসুলভ চরিত্র জিনিয়া খানের ভূমিকায় অভিনয় করে পরিচিতি লাভ করেন। এরপর তাকে টাটা স্কাই ডাউনলোড, ম্যাকডোনাল্ড ও ভোডাফোনের বিজ্ঞাপন চিত্রে দেখা যায়। তিনি ফেমিনা পত্রিকার চিত্র সম্পাদকেরও দায়িত্ব পালন করেন। ক্যায়া মাস্ত হ্যায় লাইফ-এ অভিনয়ের পূর্বে তিনি মুম্বই-ভিত্তিক চলচ্চিত্র নির্মাণ পরবর্তী কাজের প্রতিষ্ঠান পিক্সিয়ন ট্রেইলার হাউজে কাজ করেন এবং অল মাই টি প্রডাকশন্স নামে একটি থিয়েটার কোম্পানি চালাতেন।  ২০১৫ সালে মসান চলচ্চিত্রে তার অভিনয় সমাদৃত হয় এবং এই কাজের জন্য তিনি শ্রেষ্ঠ পার্শ্ব অভিনেত্রী বিভাগে জি সিনে পুরস্কার অর্জন করেন। একই বছর তিনি হারামখোর চলচ্চিত্রে অভিনয় করেন। এটি ২০১৫ সালের আগস্টে লস অ্যাঞ্জেলেসের ভারতীয় চলচ্চিত্র উৎসবে প্রদর্শিত হয় এবং তিনি এই চলচ্চিত্রে তার অভিনয়ের জন্য কাল্কি কেকল্যাঁর সাথে যৌথভাবে এই উৎসবের শ্রেষ্ঠ অভিনেত্রীর পুরস্কার লাভ করেন। চলচ্চিত্রটি ভারতে ২০১৭ সালে মুক্তি পায়।  ২০১৬ সাল থেকে তিনি বিন্দাস চ্যানেলের দ্য ট্রিপ ধারাবাহিকে অভিনয় করেন, যা ২০১৮ সাল পর্যন্ত চলে। ২০১৮ সালে তিনি ওয়েব ধারাবাহিক মির্জাপুর-এ অভিনয় করেন, এতে তার হস্তমৈথুনের দৃশ্যটি নারীর যৌনতার খোলামেলা প্রদর্শনের জন্য প্রশংসিত হয়। ২০১৯ সালে সরবন রাজেন্দ্রনের মেহন্দি সার্কাস চলচ্চিত্র দিয়ে তার তামিল ভাষার চলচ্চিত্রে অভিষেক ঘটে। একই বছর তিনি গন কেশ চলচ্চিত্রে একজন কিশোরী নৃত্যশিল্পী চরিত্রে অভিনয় করেন, যিনি অ্যালোপেসিয়ায় আক্রান্ত হয়ে তার মাথার চুল ও আত্মবিশ্বাস হারাতে থাকেন।  ২০১৯ সালে তিনি প্রাইম ভিডিওর মেড ইন হেভেন ধারাবাহিকের "দ্য প্রাইস অব লাভ" পর্বে এবং সনিলিভের টিভিএফ ট্রিপলিং ধারাবাহিকের দ্বিতীয় মৌসুমের তৃতীয় পর্ব "কবুতর যা যা"-এ অভিনয় করেন। একই বছর তিনি প্রাইম ভিডিওর লাখোঁ মেঁ এক ধারাবাহিকের দ্বিতীয় মৌসুমে প্রধান চরিত্রে অভিনয় করেন।  চলচ্চিত্রের তালিকা টেলিভিশন  বছর শিরোনাম ভূমিকা প্ল্যাটফর্ম টীকা ২০০৯-২০১০ ক্যায়া মস্ত হ্যায় লাইফ  জেনিয়া খান  ডিজনি চ্যানেল ইন্ডিয়া  ২০১৬-২০১৮ দ্য ট্রিপ  অনন্যা  বিন্দাস    ২০১৮-২০২০ মির্জাপুর  গজগামিনী "গলু" গুপ্তা প্রাইম ভিডিও , ওয়েব ধারাবাহিক ২০১৯ মেড ইন হেভেন  প্রিয়াঙ্কা মিশ্র  প্রাইম ভিডিও  পর্ব: "দ্য প্রাইস অব লাভ", ওয়েব ধারাবাহিক ২০১৯ টিভিএফ ট্রিপলিং  বেগম জয়নব  সনি লিভ  পর্ব: "কবুতর যা যা" ২০১৯ লাখোঁ মেঁ এক  ডাক্তার শ্রেয়া পাঠার প্রাইম ভিডিও  ২য় মৌসুম, ওয়েব ধারাবাহিক ২০২০ দ্য গন গেম  অমরা গুজরাল  ভুট   তথ্যসূত্র  বহিঃসংযোগ     বিষয়শ্রেণী:১৯৮৫-এ জন্ম বিষয়শ্রেণী:জীবিত ব্যক্তি বিষয়শ্রেণী:২১শ শতাব্দীর ভারতীয় অভিনেত্রী বিষয়শ্রেণী:ভারতীয় চলচ্চিত্র অভিনেত্রী বিষয়শ্রেণী:ভারতীয় নারী মডেল বিষয়শ্রেণী:নয়াদিল্লির অভিনেত্রী বিষয়শ্রেণী:হিন্দি চলচ্চিত্র অভিনেত্রী বিষয়শ্রেণী:হিন্দি টেলিভিশন অভিনেত্রী বিষয়শ্রেণী:ভারতীয় টেলিভিশন অভিনেত্রী বিষয়শ্রেণী:শ্রেষ্ঠ পার্শ্ব অভিনেত্রী বিভাগে জি সিনে পুরস্কার বিজয়ী বিষয়শ্রেণী:জি সিনে পুরস্কার বিজয়ী বিষয়শ্রেণী:ভারতীয় ওয়েব ধারাবাহিক অভিনেত্রী